সাভারে সর্বত্রই পোশাক কারখানা, মিল-কলকারখানাসহ বিভিন্ন ব্যাবসায়িক প্রতিষ্ঠান গড়ে উঠেছে। মিল-কারখানার তরল বর্জ্য নির্বিচারে ফেলা হচ্ছে খাল-বিল, নদী-নালায়। কোথাও এখন আর দূষণমুক্ত পানি পাওয়া যাচ্ছে না। পৌর এলাকার গেণ্ডা সরকারি প্রাথমিক বিদ্যালয়টির দক্ষিণে প্রবাহিত কর্ণপাড়া খালটি একসময় ছিল বেশ খরস্রোতা। খালটি এখন মিল-কারখানা থেকে নির্গত দুর্গন্ধযুক্ত বিষাক্ত তরল বর্জ্যের বিরাট এক আধার। খালের পানির সঙ্গে শিল্প-কারখানার অপরিশোধিত তরল বর্জ্য ও মলমূত্র মিশে দুর্গন্ধযুক্ত একটি অস্বাস্থ্যকর পরিবেশের সৃষ্টি হয়েছে। খালটির পানির যে অবস্থা, তাতে সেখানে জলজ কোনো প্রাণীর বেঁচে থাকা দুষ্কর। ঢাকা-আরিচা মহাসড়কের উলাইল বাসস্ট্যান্ড এলাকা থেকে সাভারের সাধাপুরের দিকে চলে গেছে একটি রাস্তা। সেই রাস্তার মাঝখান দিয়ে পাইপের মাধ্যমে স্থানীয় কয়েকটি কারখানা থেকে ছেড়ে দেওয়া অপরিশোধিত তরল বর্জ্যে গিয়ে পড়ছে স্কুলটির পাশে কর্ণপাড়া খালে। আর এই খালের বিষাক্ত পানি গিয়ে মিশছে ধলেশ্বরী নদীতে। এ ছাড়া একইভাবে ঢাকা-আরিচা মহাসড়কের পাশ দিয়ে কর্ণপাড়া সেতুর নিচে রংবেরঙের তরল বর্জ্য ছেড়ে দেওয়া হচ্ছে।